b'\n_START_ARTICLE_\nSenigalija\n_START_SECTION_\nIstorija\n_START_PARAGRAPH_\nSenigalij\xc4\x85 IV a. pr. m. e. \xc4\xafk\xc5\xabr\xc4\x97 gal\xc5\xb3 gentis senonai. Tai buvo pirma rom\xc4\x97n\xc5\xb3 kolonija Adrijos pakrant\xc4\x97je. Rom\xc4\x97nai \xc4\x8dia apsistojo prie\xc5\xa1 280 m. pr. m. e., kai nugal\xc4\x97jo senonus. Miesto pavadinimas yra tikriausiai senon\xc5\xb3 pavadinimo i\xc5\xa1kraipymas, o galija prid\xc4\x97ta, kad nesumai\xc5\xa1yt\xc5\xb3 su Saena (Siena) Etruskijoje. Senigalija minima kalbant apie Metauro m\xc5\xab\xc5\xa1\xc4\xaf, kuriame rom\xc4\x97nai nugal\xc4\x97jo Hanibalo brol\xc4\xaf Hasdrubal\xc4\x85 207 m. pr. m. e. Gn\xc4\x97jus Pomp\xc4\x97jus Didysis sugriov\xc4\x97 miest\xc4\x85 82 m. pr. m. e. ir po to jis retai minimas._NEWLINE_Alarikui I sugriovus Senigalij\xc4\x85, j\xc4\x85 atstat\xc4\x97 bizantie\xc4\x8diai, bet j\xc4\x85 sugriov\xc4\x97 lombardai VIII a. ir sarac\xc4\x97nai IX a._NEWLINE_Senigalijoje buvo rengiama viena did\xc5\xbeiausi\xc5\xb3 mugi\xc5\xb3 Italijoje nuo XII a., kai Sergijus, Senigalijos grafas, i\xc5\xa1 Marselio grafo, su\xc5\xbead\xc4\x97tin\xc4\x97s t\xc4\x97vo, gavo Marijos Magdaliet\xc4\x97s relikvijas. Mug\xc4\x97je lankydavosi Pranc\xc5\xabzijos, \xc5\xa0veicarijos, Austrijos, Vokietijos ir ypa\xc4\x8d Levanto pirkliai._NEWLINE_Miest\xc4\x85 taip nuniokojo gvelf\xc5\xb3 ir gibelin\xc5\xb3 kovos bei Guido I da Montefeltro \xc5\xbeiaurumai, kad Dant\xc4\x97 laik\xc4\x97 Senigalij\xc4\x85 sugriauto miesto pavyzd\xc5\xbeiu. XV a. d\xc4\x97l miesto kov\xc4\x97si Malatestos ir j\xc5\xb3 prie\xc5\xa1ai. Sigismondo Pandolfo Malatesta Senigalijoje pastat\xc4\x97 \xc4\xaftvirtinimus 1450-1455 m. Popie\xc5\xbeius Pijus II atidav\xc4\x97 Senigalij\xc4\x85 s\xc5\xabn\xc4\x97nui Antonio Piccolomini, bet miestie\xc4\x8diai 1464 m. pasiskelb\xc4\x97 popie\xc5\xbeiaus Pauliaus II pavaldiniais ir Giacomo Piccolomini 1472 m. nepavyko u\xc5\xbeimti miesto. 1503 m. Cezaris Bord\xc5\xbeija Senigalijoje nu\xc5\xbeud\xc4\x97 daug nei\xc5\xa1tikim\xc5\xb3 jo r\xc4\x97m\xc4\x97j\xc5\xb3. Popie\xc5\xbeius Sikstas IV atidav\xc4\x97 miest\xc4\x85 Della Rovere \xc5\xa1eimai, kuri perdav\xc4\x97 Senigalij\xc4\x85 Lorencui Medi\xc4\x8di 1516 m. Nuo 1624 m. Senigalija priklaus\xc4\x97 popie\xc5\xbeiaus valstybei.'